Un oficial Hamas a spus sâmbătă că mişcarea palestiniană, care negociază în prezent un armistiţiu în Fâşia Gaza la Cairo, nu va accepta „sub nicio formă un acord care să nu prevadă în mod explicit încheierea războiului”, transmite Hotnews.
„Informaţiile noastre confirmă că Netanyahu încetineşte personal un acord din calcule personale”, a mai afirmat oficialul Hamas, care a solicitat să îşi păstreze anonimatul.
Netanyahu și-a afirmat în mod repetat hotărârea de a efectua o ofensivă majoră asupra Rafah, un oraş din sudul Fâşiei Gaza pe care îl consideră ultimul bastion al Hamas.
Mediatorii – Egipt, Qatar, Statele Unite – au încercat de luni de zile să obţină un armistiţiu între Israel şi Hamas, care ar trebui să includă în special o pauză în ofensiva israeliană şi eliberarea deţinuţilor palestinieni în schimbul celei a ostaticilor răpiţi pe 7 octombrie în sudul Israelului.
Oficialul Hamas ma mai susținut că Israelul că urmăreşte „să îşi recupereze ostaticii fără a fi nevoit să oprească agresiunea asupra Gaza”.
„Încăpăţânarea” Israelului „ar putea pune în pericol negocierile şi Netanyahu poartă întreaga responsabilitate pentru acest lucru”, a continuat el.„Suntem dornici să ajungem la un acord, dar nu cu orice preţ”, a adăugat reprezentantul Hamas. O ofensivă la sol asupra oraşului Rafah „nu va fi o plimbare în parc şi ocupantul va plăti un preţ ridicat”, a avertizat el.
Israelul spune că Hamas blochează un armistițiu
Un înalt oficial israelian a declarat anterior pentru AFP că Hamas „îngreunează orice posibilitate de acord de armistiţiu”, insistând asupra încetării războiului în discuţiile sale cu mediatorii de la Cairo.
De asemenea, el a descris drept „inexacte” informaţiile apărute în presă, care indică faptul că Israelul „a acceptat să pună capăt războiului ca parte a unui acord de schimb de prizonieri”.
Din 7 octombrie, Israelul şi Hamas au încheiat un singur armistiţiu, la sfârşitul lunii noiembrie. Acesta a durat o săptămână şi a permis eliberarea a 105 ostatici, inclusiv 80 de israelieni şi persoane cu dublă cetăţenie, schimbaţi cu 240 de palestinieni deţinuţi de Israel.